ประกันสังคมสนองลดเงินสมทบลง1%
บอร์ดประกันสังคมไฟเขียวขยายเวลาลดเงินสมทบนายจ้างลูกจ้างเหลือ 4% ออกไปอีก 1 ปี อุ้มธุรกิจโดนพิษขึ้นค่าจ้าง
28 พ.ย. 2555

บอร์ดประกันสังคมไฟเขียวขยายเวลาลดเงินสมทบนายจ้างลูกจ้างเหลือ 4% ออกไปอีก 1 ปี อุ้มธุรกิจโดนพิษขึ้นค่าจ้าง 
นพ.สมเกียรติ ฉายะศรีวงศ์ ปลัดกระทรวงแรงงาน ประธานคณะกรรมการประกันสังคม กล่าวหลังประชุมคณะกรรมการว่า ที่ประชุมมีมติเห็นชอบขยายเวลาการใช้มาตรการช่วยเหลือธุรกิจที่ได้รับผลกระทบจากการปรับขึ้นค่าจ้างขั้นต่ำเป็นวันละ 300 บาททั่วประเทศใน 2 มาตรการ ไปอีก 1 ปี โดยเริ่มตั้งแต่วันที่ 1 ม.ค. 2556 
มาตรการแรกขยายเวลาการลดเงินสมทบประกันสังคมทั้งฝ่ายนายจ้างและลูกจ้างลงเหลือฝ่ายละ 4% จากเดิม 5% ส่วนเงินสมทบในส่วนของรัฐบาลยังคงเดิมคือ 2.75% 
ทั้งนี้ จะทำให้เงินสมทบใน 4 กรณี ได้แก่ เจ็บป่วย ทุพพลภาพ ตาย และคลอดบุตร ลดลง 4 หมื่นล้านบาท จากแต่ละปีกองทุนประกันสังคมเก็บเงินสมทบได้ 6 หมื่นล้านบาท แต่ไม่ได้กระทบต่อการใช้สิทธิประโยชน์ของสมาชิก เนื่องจากมีเงินสำรองใช้จ่ายอยู่ 8 หมื่นล้านบาท
มาตรการที่สอง ขยายเวลาการดำเนินโครงการสินเชื่อเพื่อเสริมสภาพคล่องให้แก่ภาคธุรกิจ ซึ่งปัจจุบันมีวงเงินที่สามารถปล่อยกู้ได้อยู่ 1 หมื่นล้านบาท แต่มีผู้ประกอบการมายื่นกู้เพียง 794 ล้านบาท 
นอกจากนี้ ที่ประชุมยังมีมติเพิ่มวงเงินกู้แก่สถานประกอบการอีก 1 เท่าตัว สูงสุดรายละ 8 ล้านบาท
ปัจจุบันมีนายจ้างค้างจ่ายเงินสมทบกองทุนประกันสังคมอยู่ 4,000 ล้านบาท โดยมีการทวงหนี้กลับมาได้แล้ว 1,290 ล้านบาท